En cykel i røde bjergprikker, flagranker og gule trøjer. I sommer var Glyngøre pyntet op og dækket i gult for at fejre Jonas Vingegaards sejr i cykelløbet Tour de France. Og det er nogle af de genstande, som nu kommer på museum, hvis alt går, som museumsinspektør Anne Birgitte Jessen håber. - Uden genstande - ingen udstilling. Vi er virkelig afhængige af de lokales hjælp, så jeg er meget spændt på det, siger hun. Hun er museumsinspektør for samlinger på Museum Salling, som to aftener i marts samler ind til udstillingen, der skal stå klar 23. juni. En fælles erindring Udstillingen vil bestå af billeder og genstande, som folk i Glyngøre har brugt til at fejre Jonas Vingegaard både under og efter Tour de France 2022. - Hele Glyngøre var på den anden ende, og man fik stablet en formidabel fejring op i løbet af kort tid. Forhaverne var flydt med alt muligt, og noget af det, vil vi gerne fastholde, så vi kan fortælle historien, siger Anne Birgitte Jessen. Genstandende skal være med til at fortælle historien om dengang Glyngøre stod sammen om at fejre den lokale cykelhelt, fortæller hun. Og der er det vigtigt, at få historien bag hver enkelt genstand med. - Vi samler ikke kun tingene ind, men også historierne bag. Vi spørger ind til, hvad er det her, og har I selv lavet det, og hvad var processen bag det? Måske deltager ejeren også i andre tiltag i byens liv? Samler ind fra samtiden Det er ikke helt uhørt, at museer begynder at indsamle genstande fra samtiden til udstillinger. Under coronakrisen samlede blandt andre museer i Ringkøbing og Holstebro genstande ind fra samtiden. I Den Gamle By i Aarhus er museet stadig i færd med at indsamle genstande til en udstilling om 2014, som de begyndte på i netop 2014. Blandt andet fordi de opdagede, at det ganske enkelt er nemmere at få fat på genstande fra samtiden, end fra fortiden. - Vi havde indsamlet genstande til hele vores 1970'er-projekt, og til et 1920’erne-projekt, og begge var meget vanskelige at indsamle til, fordi det meste var gået tabt. Men måske kunne det hjælpe, at vi indsamler lige nu og her, fortæller vicedirektør Allan Frandsen om tankerne bag. Samme gør sig gældende i Glyngøre, hvor det gælder om at få fat på genstandene før det er for sent. - Jeg håber, vi stadig kan få fat på den cykel, som stod på scenen under festen i Glyngøre, men stolene, som Vingegaard sad er, i er desværre allerede solgt på auktion, siger Anne Birgitte Jessen. Hvornår skal en genstand på museum? Men det kan være svært at afgøre, om en begivenhed, tid eller genstand skal på museum eller ej. I Den Gamle By er hovedreglen, at genstandene skal sige noget om både fortiden og om nutiden, fortæller vicedirektøren. - Et eksempel er bilen i 1920'erne. Den var ikke normal for sin samtid, men fordi den er så vigtig for nutiden, så er det interessant at dokumentere, hvordan en bil så ud så tidligt, argumentere han. - Men det er ikke eksakt videnskab, og det kan være svært at vide, hvad man skal gemme fra samtiden, slår han fast. Derfor gik der også noget tid før Museum Salling besluttede at gøre Vingegaards fejring i Glyngøre til en museumsgenstand. - Vi skulle lige se, om vi synes, det kunne bære. Og det kan være svært, når man står midt i det, siger museumsinspektøren. Historien om et lokalsamfund Men for Museum Salling er det vigtigt ikke kun at dokumentere en fest - men et helt lokalsamfunds identitet, fortæller Anne Birgitte Jessen. - Vi bruger Tour-fejringen som katalysator for Glyngøres identiet, og noget af det, som Glyngøre kan, forklarer hun. Ved også at indsamle de lokales beretninger om sommeren 2022, arbejdet bag festen, og hvordan de ellers aktivt deltager i sit lokalsamfund, håber Anne Birgitte Jessen, at udstilling kommer til at handle mere om Glyngøres ånd, end om Tour de France. - Når man taler med de lokale, er de bevidste om, at de ikke vil være 'Udkandstdanmark', hvor der aldrig sker noget. Her handler man, og gør noget, det har vi mange eksempler på i Glyngøre, siger hun. Du kan aflevere dine ting til Museum Salling hos Glyngøre Kulturstations Museumsforening tirsdag 14. marts og torsdag 23. marts fra klokken 19-21.

Opsummering:
Udstillingen skal fortælle historien om et lokalområde, som ikke vil betragtes som Udkantsdanmark.